زنجیرەی دووەم لە زنجیرەكانی پەروەردەی منداڵ
وتار/
پێش 1 هەفتە
288 جار بینراوە
موحسین حسێن
زنجیرەی دووەم لە زنجیرەكانی پەروەردەی
منداڵ
موسین حوسێن
دایكان و باوكان وێنەكێشێكی كارامەن
هەر وەك چۆن ئاماژەمان بەوەدا كە پەروەردە
زانستێكە پێویستە لە چوارچێوەی پەرتووكەكان وەدەرینێین و دەرگای ماڵەكانی بۆ واڵا
كەین ، بەهەمان شێوە پەروەردە هونەریشە ، هونەرێكی وا كە هاوكارو تەواوكەری لایەنە
زانستیەكەیەتی ، وە مەهارە و شێوازی تایبەت بە خۆی هەیە.
كەواتە ئەی باوكان و دایكانی خۆشەویستم:
ئێوە وەك وێنەكێشێكی داهێنەری سەركەوتوو
، هونەرمەندی بواری پەروەردەن.
كاتێك وێنەكێش فڵچەكە هەڵدەگرێت و وێنەیەكی
جوان دەكێشێ و تابلۆیەكی جوان دەنەخشێنێ ، پاش تەواوبوونی كارەكەی ناو و واژۆی
خۆی لەسەر لەوحەكە تۆمار دەكات ئەنجا پێشكەشی دەكات ، بەمەش توانا و كارامەیی خۆی
نیشان دەدات و ناوی خۆشی لە نێو زیهنی خەڵكیدا دەهێڵێتەوە.
ئەی باوكان و دایكان ، پێویستە ئێوەی
بەڕێز و سەنگین ئەو ڕاستییە بزانن ، كە ئێوە وەك وێنەكێشێكی داهێنەری كارامە دەست ڕەنگینیتان
لە سلوكی منداڵەكانتاندا دەردەكەوێت ، ئێوە لاپەڕەیەكی سپیتان لەبەر دەستدایە كە بە
لایەنە هونەریەكەی پەروەردە دەینەخشێنن ، ئێوەش وەك وێنەكێشە بەناوبانگەكان لەوحەیەكتان
لەبەر دەستتدایە ، بەڵام جیاوازی لەوحەكەی ئێوە لەگەڵ لەوحەكەی بەردەستی ئەو تەنها
ئەوەیە ، كە لەوحەكەی ئەو بێ هەست و نەستە ، بەڵام ئەوەی بەردەستی ئێوە لەپاڵ سپیەتی
و سافی و بێگەردییەكەی نەفس و دڵ و عەقڵی منداڵەكەشتان ئامادەیی هەیە.
فڵچە و ڕەنگەكانی بەر دەستتان بریتییە
لە ئامڕاو شێواز و ستراتیژ و ئەزموونەكانتان بۆ پەروەردەی منداڵەكانتان ، ئا لێرەدا
گەمەی نیوان واتای ووشەكان و بریسكانەوەی رەنگەكان دەست پێدەكات.
دیارە وەك بابای وێنەكێش ئێوەش ئەو
تابلۆ جوانەی دەینەخشێنن ناو و واژۆی خۆتان هەڵدەگرێت ، پاش خۆتان كوڕ و كچەكانتان
ناوی ئێوە هەڵدەگرن و درێژە بە مانەوەی ناوەكانتان دەدەن ، ئیتر لە ڕێگەی ئەم هونەرەوە
باشی و خراپی ، وە جوانی و ناشیرینی ئێوە دەردەكەوێت ، ئەگەر لەم هەنگاوەتان سەركەوتوو
بن ئەوا ناوتان لە نێو لیستی نەمراندا دەمێنێتەوە.
كەواتە منداڵەكانتان بەرهەمی دەست و
خامەی ئێوەیە ، بە ئەندازەی گرنگیدانتان بە هونەرەكەتان تابلۆكەشتان جوانیەكانی خۆی
نیشان كۆمەڵگا دەدات ، جا زۆر شورییە نەتوانین تابلۆكەی بەردەستتمان جوان بنەخشێنین.
بەو هیوایەی دایكانو باوكان تابلۆكانیان
جێگای شانازی دونیا و قیامەتیان بێت.
نوێترین نوسینەکانی موحسین حسێن